પણ ક્યારેય આ સતત વહેતો એક્ધારો પ્રવાહ આ ગોળ પૃથ્વી પર ચાલી શકે ખરો ? કે અહીં ચાલતો. મૃદુલાની સરકારી નોકરી ને મનહરરાયના પ્રયત્નો, સિફારિશો, ઓળખાણો ને બધું તાલબધ્ધ હતું. પણ ક્યાં, ક્યારે કાચું કપાયું ને મૃદુલાને ભોળવીને કેટલાક ભ્રષ્ટાચારીઓએ કરાવેલી સહીઓ મૃદુલાની નોકરીને ભરખી ગઇ. સરકારી નોકરીમાં જેટલી મજા એટલી જ સજા પણ ખરી અને ધડાધડ થતી બદલીઓ, બઢતીઓ, નવા નવા ચૂંટણીઢંઢેરાઓ, પક્ષોની ખેંચતાણો, ને રાજકીય પરિપાટીના બદલાતા સમીકરણોમાં મૃદુલાએ કરેલી સહીઓવાળી ફાઇલ ભ્રષ્ટાચારના પોટલામાં સૌથી ઉપર આવીને ખૂલી ગઇ. બસ, એક-બે નોટિસ, પોલીસની પૂછતાછ અને મૃદુલા કોર્ટમાં, બીજી ઘડીએ કોટડીમાં, પલકવારમાં તો માનવસંવેદનાઓના પત્તાંનો મહેલ ક્યાંય પડી ગયો.